<classify> TAASISI ya Kuendeleza Mifumo ya Kimasoko ya Kilimo Tanzania AMDT, imewataka wakulima wa alizeti mkoani Manyara kuachana na kilimo cha mazoea cha zao hilo, badala yake waelekeze nguvu katika kilimo cha kibiashara kwa kutumia pembejeo bora.Hayo yamebainishwa na Meneja Mradi wa Alizeti unaosimamiwa na Taasisi ya AMDT, Martin Mgallah wakati wa ziara ya wajumbe wa bodi wa taasisi hiyo waliyoifanya hivi karibuni mkoani Manyara.Katika ziara hiyo iliyokuwa na lengo la kujifunza na kuona mafanikio pamoja na changamoto za utekelezwaji wa mradi wa kilimo cha alizeti kwa wakulima wa Mkoa wa Manyara, Mgallah alisema toka kuanzishwa kwa mradi huo, pamekuwepo na mwitikio chanya kutoka kwa wakulima wengi kushawishika kujikita kwenye kilimo cha zao la alizeti.Hata hivyo aliongeza kuwa licha ya mapokeo chanya bado mahitaji ya alizeti kwa mkoa huo ni kubwa, hivyo kufanya soko la mazao yatokananyo na alizeti kuwa kubwa ndani ya mkoa huo na mikoa mingine.Niwatoe hofu wakulima na hasa wanaoanza kulima zao hili kutoogopa kwani soko lake ni kubwa hapa Manyara lakini hata nje ya mkoa, masoko ni ya uhakika, AMDT tumedhamiria kutoa elimu kwa wakulima, kuwaunganisha na watoa huduma za msingi kwa kilimo na kuwasaidia kupata mbegu bora zililizoboreshwa zitakazo wawezesha kupata mazao kwa wingi,alisema.Kwa upande wake Kaimu Katibu Tawala wa Mkoa wa Manyara, Anza Ndossa alisema katika mkoa wa Manyara alizeti ni moja kati ya mazao ya biashara ya kimkakati ambayo mkoa huo umekuwa ukihamasisha wakulima kujihusisha nayo kutokana na ardhi ya eneo lao kuruhusu kustawi kwa zao hilo.Kwa Upande wake Ofisa kilimo wa Mkoa wa Manyara, Norbert Kyomushula alisema toka kuanza rasmi kwa kilimo cha alizeti mwaka 2000, wakulima wengi wamekuwa wakihamasika kujihusisha na kilimo hicho.Alitaja changamoto ya kilimo hicho ni uhaba wa mbegu bora za alizeti kutokana na ukweli kwamba wakulima wengi wanatumia mbegu za asili, ambazo utoaji wake wa mafuta umetajwa kuwa wa chini ukilinganisha na mbegu chotara.Mmoja wa wasindikaji wa mazao yatokanayo na alizeti, Athuman Kalunde alisema wakulima wanaotumia mbegu za asili wamekuwa wakipata mazao kidogo. Hata kiwango cha mafuta pamoja ya mashudu wamekuwa wakipata kidogo kulinganisha na wakulima waliotumia mbegu chotara.Naye Mtafiti kutoka Kituo cha Utafiti wa mbegu TARI Ilonga, Meshaki Makenge alisema wao kama taasisi ya serikali wamekuwa wakiendesha tafiti mbalimbali za mbegu, lengo likiwa kupata mbegu bora zaidi ambayo zitamfikia mkulima kwa bei shindani kuliko bei ya mbegu chotara kwa sasa.Mkulima Lilian Kasaeli aliwaomba wataalamu hao kuharakisha upatikanaji wa mbegu hizo kwani zitasaidia kuondoa urasimu wa soko la mbegu uliopo kwa sasa kutokana na kuwepo kwa mbegu bora chache sokoni, hali ambayo imefanya soko la mbegu hizo kuuzwa kwa bei kubwa na kumfanya mkulima wa chini kushindwa kumudu gharama.  <topic>: KITAIFA 